അമേരിക്കന് യാത്രയില് കമലാ ഹാരിസുമായി കൂടിക്കാഴ്ച ആപ്പിള് കമ്ബനി മേധാവി ടിം കുക്കും നരേന്ദ്രമോദിയുടെ പട്ടികയില് ന്യൂഡല്ഹി: കൊറോണ കാലത്തെ ആദ്യ അമേരിക്കന് സന്ദര്ശനത്തില് പ്രധാനമന്ത്രി നരേന്ദ്രമോദിയുടെ പട്ടികയില് കമലാ ഹാരിസിനൊപ്പം ആപ്പിള് കമ്ബനി മേധാവി ടിം കുക്കും. ഈ മാസം 22ന് വാഷിംഗ്ടണില് എത്തുന്ന നരേന്ദ്രമോദി പിറ്റേദിവസമാണ് അമേരിക്കന് ഭരണാധികാരികളുമായി കൂടിക്കാഴ്ച നിശ്ചയിച്ചിട്ടുള്ളത്. അമേരിക്കന് വൈസ്പ്രഡിസന്റും ഇന്ത്യന് വംശജയുമായ കമലാ ഹാരിസും നരേന്ദ്രമോദിയും ആദ്യമായാണ് കൂടിക്കാഴ്ച നടക്കുന്നത്. ഇന്ത്യയുടെ വിദേശനയങ്ങളില് പലപ്പോഴും വിരുദ്ധാഭിപ്രായം പ്രകടിപ്പിക്കാറുള്ള കമലാ ഹാരിസുമായുള്ള കൂടിക്കാഴ്ച ഏറെ പ്രാധാന്യത്തോടെയാണ് വിദേശകാര്യമന്ത്രാലയം കാണുന്നത്. കമലയുടെ പാകിസ്താന് അനുകൂല നിലപാടുകളും ജമ്മുകശ്മീര് വിഷയത്തിലെ നിലപാടുകളും ഇന്ത്യക്ക് അനുകൂലമല്ലെന്നതും ഏറെ ശ്രദ്ധേയമാണ്. അമേരിക്കയില് മുന്നേ നടത്തിയ യാത്രകളിലും പ്രമുഖ വ്യവസായികളേയും സാങ്കേതിക വിദഗ്ധന്മാരേയും കണ്ടിരുന്ന നരേന്ദ്രമോദി ഇത്തവണയും പതിവു തെറ്റിക്കുന്നില്ല. ആപ്പിളിന്റെ മേധാവി ടിം കുക്കുമായി നരേന്ദ്രമോദി പ്രത്യേക കൂടിക്കാഴ്ച നടത്തും. ഇന്ത്യയില് വലിയതോതില് മുതല്മുടക്കികൊണ്ടിരിക്കുന്ന ആപ്പിളുമായി വിവിധ മേഖലകളിലെ സഹകരണം ചര്ച്ചയാകും. അമേരിക്കന് സന്ദര്ശനത്തില് ക്വാഡ് സഖ്യത്തിലെ രാഷ്ട്രത്തലവന്മാരും ഒത്തുചേരുന്നു എന്ന പ്രത്യേകതയുമുണ്ട്. ജപ്പാന് പ്രധാനമന്ത്രി യോഷിഹിതേ സുഗ, ഓസ്ട്രേലിയന് പ്രധാനമന്ത്രി സ്കോട് മോറിസണ്, അമേരിക്കന് പ്രസിഡന്റ് ജോ ബൈഡന് എന്നിവര് നരേന്ദ്രമോദിക്കും മറ്റ് വിദേശകാര്യ മന്ത്രിമാര്ക്കുമൊപ്പം ക്വാഡ് സഖ്യ യോഗത്തില് പങ്കെടുക്കും. 24ാം തിയതിയാണ് ക്വാഡ് സഖ്യ സമ്മേളനം നടക്കുന്നത്. നവംബറില് ബ്രിട്ടണിലെ ഗ്ലാസ്ഗോയിലെ പരിസ്ഥിതി ഉച്ചകോടിയിലെടുക്കേണ്ട നിലപാടുകളും ക്വാഡ് യോഗത്തില് നാലു രാജ്യങ്ങളും ചര്ച്ചചെയ്യും. നരേന്ദ്രമോദി തൊട്ടടുത്ത ദിവസം ഐക്യരാഷ്ട്രസഭയുടെ പൊതുസമ്മേളനത്തിലും പങ്കെടുക്കും. കാലാവസ്ഥാ വ്യതിയാന വിഷയത്തില് ഇന്ത്യയുടെ നയങ്ങളും സൗരോര്ജ്ജ മേഖലയിലെ മുന്നേറ്റവും ഐക്യരാഷ്ട്രസഭ അഭിനന്ദിച്ചിരുന്നു.